Ait Zidane d Ait Lhamel. Ɣur-sen snat n tiddukliwin i iqeddcen akken iwata. Tella tesqamut n taddart i yettnejmaɛen deg tejmaɛt am zik, tella tiddukla ‘’Aẓeṭṭa’’ i ṭṭfen yilmeẓyen i ibedlen udem n taddart armi i tuɣal d taddart tamezwarut deg tezdeg anda i tewwi arraz amezwaru n temsizzelt i ixeddem usqamu aɣerfan n Tizi Uzzu (APW). Timizart n Sidi Mansour, ɣur-s 77 n yimeɣras iwumi xedmen, yakan, asebdad deg tlemmast n taddart. Iberdan-is d izedganen, cebḥen-ten s yiseǧǧigen akked tjur. Leḥyuḍ-is d tifelwiyin n teklut anda ara naf udmawen n yirgazen d tlawin mechuren deg tmetti tamaziɣt s umata. Yal tazniqt ad tafeḍ amekkan n yiḍuman anda yetttwafren wayen srusun, yal wa wehḍ-s : lkaɣeḍ, plastik d lǧaǧ. Syin ad d-zzin, ad ten-awin akk ɣer umekkan n ufran n yiḍuman (centre de tri) i d-yezgan berra n taddart. Taddart, ur tesɛi la axxam n usejji wala lbusṭa, tesɛa kan sin yiɣerbazen : amenzu d ulemmas. Ayen akk ṣerfen yimezdaɣ-a, yekka-d sɣur-sen : ttbezziren neɣ ttseddiqen. Ur rǧin kra deg tɣiwant, ɣef wakken i aɣ-d-nnan.